  Наталья Тетерина Удмурт кырӟанъя «Элькуновидение-2018» вожвылъяськонын Татарстанысь Агрыз ёросысь Марина Матвеева ас кылъёсызъя гожтэм «Аслам сюресэ» философской кырӟанэз быдэстоз. Со сярысь ивортодэтъя «Удмуртия» агентстволы кырӟась ачиз вераз. Марина Матвеевалэн кылъёсызъя, та кырӟан юри «Элькуновиденилы» кылдытэмын. Солэн пуштросэз, дышем сямен, яратон но курадӟон сярысь ӧвӧл, со улон сярысь, шуэ автор. Мынам сыӵе мылкыды вал – улонын одӥг пол шуод-а, мар-а возьматыны кыӵе ке но творениме. Мон тани кема вырисько ни крезьгурен, Удмуртиын но, Татарстанын но выступать кари. Отын но, татын но мукет, соин сыӵе вераме потӥз, мынам аслам улонэ шуыса, мон улонэз ачим сямен адӟисько, мукет адями кадь ик мон уг луы шуыса. Сыӵе мылкыдэз шӧдыса, кылдытӥ со кырӟанэз Марина Матвеева, кырӟасьКырӟанлы крезьгур кылем арын «Элькуновидение» пыриськись Эдуард Мираев гожтӥз. Марина Матвееваен соос нылашлэн атаез пыр тодмоесь. Крезьгурен юрттэм сяна, Эдуард улосчиезлы кенешен но юрттэ. Со вера, кызьыгес, мар кароно шуыса. Кыӵе ке но кенешъёс мон кылзӥськисько солэсь но, татын эшъёсылэсь но, кин кырӟа. Кылзӥськисько, мар верало, кытын ке но юртто но. Уг шуы, со мыным люкетэ шуыса. Мон вань дэмланъёсты пелям понӥсько но тыршисько соослэн кадь янгышъёсы мынам медам луэ шуыса Марина Матвеева, кырӟасьТа дыре кырӟась рос-прос конкурслы дасяське. Марина Матвеева верамъя, одӥг нунал но «Элькуновидение» сярысь малпаськытэк уг ортчы. Та вожвылъяськонлэсь нылашлэн туж бадӟым возьманъёсыз. Кызьы мон номерме возьмато, кызьы мон сое пукто, кыӵе дӥськут мон дӥсяло, кыӵе мынам прическае луоз, кыӵе мынам макияж луоз, кызьы мон со образме возьмато – котькуд нунал мынам сыӵе юанъёсы вань. Соин мон малпасько нырысетӥ тройкае ке но пырыны Марина Матвеева, кырӟась«Элькуновидение» конкурслэсь кулэлыксэ дунъяса, Марина Матвеева пусъе, таӵе ужрадъёсы котькуд кырӟасьлы пыриськыны кулэ шуыса. Ӵапак вожвылъяськонын ноку шӧдылымтэ мылкыдъёсты шӧдӥськод, со адямиез ӝутэ, азьлань улонэ вамыш лэсьтыны кыске, лыдъя кырӟась. Пусъём, Марина Матвеева Агрыз ёросысь Варклед-Бӧдья гуртын вордскиз но пичи дырысен кырӟаны кутскиз. Ӧнерезъя нылаш инженер-программист ке но, улонзэ лулчеберет удысэн ик герӟаз. Та дыре Марина Матвеева Казаньысь Калыкъёслэн эшъяськон юртазы методист луыса тырше но йӧслыкъёсын герӟаськем ужрадъёсты радъя. Тодэ вайытом, «Элькуновидение» конкурсэ пыриськыны куриськонъёс 21 ёросъёсысь но каръёсысь кырӟасьёслэсь вуизы. 6-тӥ коньывуонэ соосты «Мынам Удмуртие» телерадиокомпаниын учкозы. Тужгес кужмооссэ, тунсыкооссэ кыкетӥ люкетаз лэзёзы, со 20-тӥ коньывуонэ «Аксион» культура дворецын ортчоз. Собере 12 устоосыз конкурслэн финалаз потозы, со 4-тӥ шуркынмонэ телеканаллэн меӵак эфираз мыноз. Тегъёс: Лулчеберет Удмуртия Татарстан кырӟан Элькуновидение  